**A közösségi együttélés alapvető szabályairól szóló .../2022 (….) számú rendelet indokolása**

1. **Általános indokolás**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 8. § (1) bekezdése a) - b) pontja értelmében a helyi közösség tagjai a helyi önkormányzás alanyaként kötelesek öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához; valamint betartani és betartatni a közösségi együttélés alapvető szabályait.

Az Mötv. 8. § (2) bekezdés, valamint a 143. § (4) bekezdése d) pontja alapján a helyi önkormányzat képviselő-testülete felhatalmazást kap arra vonatkozóan, hogy rendeletben határozza meg az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit.

A közösségi, közhasználatú területek rendje, tisztasága, az életviszonyok rendezettsége céljából Kiskőrös Város Önkormányzata Képviselő-testülete megalkotta a közösségi együttélés alapvető szabályairól szóló 19/2017. (X.26.) önkormányzati rendeletét. Az eltelt 5 év és a rendelet alkalmazásával kapcsolatos tapasztalatok, valamint a jogszabályváltozások miatt időszerűvé vált a rendelet szabályainak felülvizsgálata és a felülvizsgálat eredményeként a rendelet hatályon kívül helyezése és új rendelet megalkotása.

1. **Részletes indokolás**

**1. -2.§-hoz**

A rendelet célját és a személyi hatályát tartalmazza.

**3.§-hoz**

A közösségi együttélés alapvető szabályai megsértése esetén alkalmazandó eljárási szabályokat tartalmazza ez a szakasz.

**4.§-hoz**

Értelmező rendelkezéseket tartalmaz ez a szakasz.

**5.- 12.§-hoz**

Azokat a magatartásokat tartalmazza, amelyek a közösségi együttélés alapvető szabályai.

Ezek az alábbiak:

* Ingatlan, közterület tisztántartása
* Hó- és síkosság mentesítés
* A közterületek szennyeződésének megelőzése
* Utcanév és házszámtábla elhelyezése
* Növényzet, kerti hulladék égetése
* Járművek tárolása
* Parkolás szabályai
* Parkolóhelyek kizárólagos használata

**13.-14.§-hoz**

Hatályba léptető és hatályon kívül helyező rendelkezéseket tartalmaz.